Številka: 3314-4/2011/97

Datum:

# Zadeva: Zapisnik 36. seje sveta za promocijo kmetijskih in živilskih proizvodov

Datum seje: 15. 2. 2019 od 10:00 do 12:30

Kraj sestanka: Ministrstvo za kmetijstvo, gozdarstvo in prehrano, soba 533

Dunajska 22, Ljubljana

Prisotni člani sveta: mag. Anita Jakuš, Janja Kokolj-Prošek, Anton Jagodic, dr. Tatjana Zagorc, Anka Lipušček Miklavič, Danilo Potokar

upravičeno odsotna: Adrijana Bezeljak, Karmen Rodman

Prisotni ostali MKGP: ministrica dr. Aleksandra Pivec, državna sekretarka mag. Tanja Strniša, Simona Vrevc, Ana Le Marechal, Jožica Župec, Štefi Videčnik

 Zunanji: sekretarke sektorskih odborov za mleko, meso in sadje: Barbara Rupnik, Ana Ahčin, Nina Barbara Križnik

Dnevni red:

1. Sprejem dnevnega reda 36. seje, potrditev zapisnika in pregled sklepov 35. seje
2. Poročilo in post buy analiza kampanje »Naša super hrana« – jesen 2018
3. Zbiranje prispevka za programsko obdobje 2019-2021
4. Izbrana kakovost - notifikacija specifikacije in izvedba ukrepa M03
5. Poročilo o spletnem komuniciranju na kanalih Naša super hrana
6. Vsebine izvajanja promocije 2019
7. Potek kampanje »Nori na jabolka izbrane kakovosti«
8. Aktivnost glede spremembe zakona o promociji kmetijskih in živilskih proizvodov
9. Razno

AD1 Sprejem dnevnega reda 36. seje, potrditev zapisnika in pregled sklepov 35. seje

Svet je sprejel dnevni red 36. seje in potrdil zapisnik 35. seje. Vsi sklepi so bili realizirani.

AD2 Poročilo in post buy analiza kampanje »Naša super hrana« – jesen 2018

Ga. Kokolj Prošek je poročala o izvedbi jesenskega vala 3-letne kampanje Naša super hrana (jesen 2018). Aktivnosti so potekale v sklopu Aneksa št. 5 k okvirnemu sporazumu s Futuro DDB, katerega skupna sklenjena vrednost je znašala 552.670,98 EUR. Svet se je seznanil z uporabljenimi orodji komuniciranja in post buy analizo medijskega komuniciranja po posameznih orodjih (TV, splet, tisk, degustacije in OOH) ter stroškovnikom.

AD3 Zbiranje prispevka za programsko obdobje 2019-2021

Ga. Kokolj je predstavila stanje na področju zbiranja prispevkov po zakonu o promociji. V programskem obdobju 2019 do 2021 se bodo v program promocije vključili trije sektorji: sektor sadja, sektor mleka in sektor mesa za goveje, perutninsko in prašičje meso.

Svet se je seznanil z začasno prekinitvijo plačevanja prispevka v sektorju mleka in mesa. Ko bo država prejela sklep Evropske komisije o priglašeni shemi državne pomoči za sektorja mleko in meso za obdobje 2019 do 2021, se bo ponovno nadaljevalo zbiranje prispevka v obeh sektorjih (predvidoma v drugi polovici leta 2019).

V sektorju sadja se je začel pobirati prispevek s 1. 1. 2019. V tem sektorju se v skladu z zakonom plačuje prispevek na dva načina, in sicer pridelovalci sadja plačujejo na hektar intenzivnih sadovnjakov, predelovalci pa na količino predelanega, v Sloveniji pridelanega sadja. Pridelovalci sadja so že prejeli odločbe o letni odmeri prispevka od kmetijskih površin s strani AKTRP.

MKGP je pripravil izobraževalne e-module za sektor sadja, ki so dostopni na [www.nasasuperhrana.si](http://www.nasasuperhrana.si).

Ga. Jakuš je poudarila, da je z vstopom novih sektorjev v promocijo obseg nalog bistveno povečan, zato je opozorila, da bo potrebno notranje-organizacijsko enoto, ki na MKGP izvaja promocijo, ustrezno kadrovsko okrepiti, da bi zagotovili pravočasno in kakovostno izvajanje promocije.

Ministrica dr. Pivec je poudarila, da je MKGP tik pred ustanovitvijo novega direktorata za hrano in ribištvo. Podrobnosti glede pristojnosti novega direktorata bo predstavila svetu za promocijo na naslednji seji v marcu.

AD4 Izbrana kakovost - notifikacija specifikacije in izvedba ukrepa M03

Ga. Vrevc je svet seznanila, da je Evropska Komisija začasno ustavila izplačevanje sredstev za ukrep M3 (povračilo stroškov certificiranja za novo vključitev v sheme kakovosti), in pozvala državo, da dopolni specifikacije za posamezne sektorje v smeri odprtosti sheme »izbrana kakovost« za tuje proizvode in nadstandarde, navedene v potrjenih specifikacijah za posamezne sektorje. Po poslanem predlogu evropske komisije sta sektor mleka in mesa dopolnila specifikacije, ki so bile v postopek notifikacije poslane 19. 12. 2018. Rok mirovanja je do 19. 3. 2019, v tem času se pričakuje tudi odgovor Komisije. Komisija lahko rok mirovanja podaljša še za tri mesece. Šele po uspešno zaključenem postopku notifikacije pri Komisiji, bo ministrstvo potrdilo nove verzije specifikacij za meso, mleko in sadje. Do potrditve novih verzij specifikacij veljajo sedaj potrjene specifikacije.

Ministrica dr. Pivec je mnenja, da so na področju shem kakovosti še možnosti izboljšanja sistema, zato bo v kratkem predlagala ustanovitev delovne skupine, ki bo med drugim po potrebi tudi predlagala nadgradnjo obstoječih shem kakovosti. Po mnenju sveta je potrebna previdnost in postopnost pri nadgradnji obstoječih shem kakovosti, vsekakor pa je pomembno, da je specifikacija pred potrditvijo sheme pregledana strokovno.

Ga. Jakuš je opozorila, da bi bilo smiselno sestavo sektorskih odborov po ZPKŽP razširiti s predstavnikom MKGP. Tako bi bilo ministrstvo, ki promocijo izvaja skupaj s sektorji sprotno in celovito seznanjeno o dogajanju v sektorju, sektorjem pa zagotovljena dodatna strokovna pomoč pri izvajanju promocije in vstopanja v shemo izbrana kakovost. Svet je zato predlagal razširitev članstva v sektorskih odborih na dodatnega člana iz MKGP.

AD5 Poročilo o spletnem komuniciranju na kanalih Naša super hrana

Ga. Videčnik je predstavila rezultate spletnega komuniciranja na vseh kanalih komuniciranja, ki so namenjeni izvajanju promocije lokalne hrane do potrošnikov in internemu komuniciranju z deležniki, vključenimi v sistem promocije po zakonu o promociji. Svet se je seznanil z izvedenimi aktivnostmi in načrti komuniciranja na spletni strani [www.nasasuperhrana.si](http://www.nasasuperhrana.si), facebooku naša super hrana in izbrana kakovost in e-novicah naša super hrana. Svet je pohvalil uspešno delovanje in pozitivne rezultate na področju spletnega komuniciranja.

Ga. Kokolj je pozvala člane sveta, da naj zanimive vsebine za spletno komuniciranje v podporo lokalni hrani sporočijo odgovorni urednici za spletno komuniciranje, ge. Štefi Videčnik. K posredovanju aktualnih in zanimivih vsebin se pozove tudi info točke.

AD6 Vsebine izvajanja promocije 2019

Svet se je seznanil z načrtovanimi aktivnostmi promocije v letu 2019.

V času od marca do konca junija 2019 MKGP načrtuje izvajanje zadnjega vala kampanje Naša super hrana 2016-2019. Komunikacijsko akcijski načrt (KAN) je trenutno v usklajevanju pri sektorju mleka in mesa. Okvirna višina razpoložljivih sredstev je 625.000 EUR.

Predvidoma v prvi polovici leta bo pripravljen javni natečaj za izvajanje splošne promocije shem kakovosti, s poudarkom na shemi izbrana kakovost in EKO, ki jo bo v celoti financiral MKGP iz proračuna.

Predvidoma v drugi polovici leta 2019 pa naj bi se glede na sprejet strateški načet začel pripravljati javni razpis za novo triletno kampanjo 2020 – 2022 za vse tri sektorje: sadje, mleko in meso. Pred tem je potrebno izvesti še vrsto pripravljalnih aktivnosti (vzpostavitev merskega sistema vrednotenja rezultatov kampanje, oblikovanje nabora vsebin komuniciranja za določitev ciljev). Shemo promocije za mleko in meso bo potrebno priglasiti pri Evropski komisiji, pridobitev odgovora lahko traja do 6 mesecev.

Člani sveta so opozorili, da je potrebna previdnost pri oblikovanju komunikacijskih sporočil pri promociji sheme EKO glede na majhen obseg slovenskih proizvodov, označenih z znakom EKO, ki jih je moč kupiti v trgovinah, saj ne želimo spodbujali uvoza ekoloških živil. S promocijskimi aktivnostmi je treba spodbuditi pridelovalce k ekološki pridelavi.

Člani sveta so predlagali, da se pri shemi EKO razmisli tudi, da bi slednja bila nadgradnja sheme kakovosti izbrana kakovost.

Glede izvajanja jesenskega aktivnosti promocije se bo svet seznanil in opredelil na naslednji seji sveta v mesecu marcu.

AD7 Potek kampanje »Nori na jabolka izbrane kakovosti«

Svet se je seznanil z izvajanjem kampanje splošne promocije jabolk iz sheme kakovosti "izbrana kakovost ", ki poteka od novembra 2018 do 18.3.2019. Višina naročila je 16.500,00 € + DDV. Projekt zajema izdelavo in promocijo video vsebin, tiskane publikacije, facebook kampanjo ter degustacije med mladimi na fakultetah.

AD8 Aktivnost glede spremembe zakona o promociji kmetijskih in živilskih proizvodov

Ga. Kokolj Prošek je predstavila ugotovitve po 3-letnem aktivnem izvajanju zakona o promociji kmetijskih in živilskih proizvodov (ZPKŽP), ki kažejo na nekatere tehnične pomanjkljivosti zakona, ki jih bo potrebno popraviti čim prej. Za lažje nadaljevanje izvajanja promocije bo potrebno pripraviti tehnične popravke zakona, ki jih MKGP namerava izvesti po skrajšanem postopku. Pripravljena bo časovnica spremembe zakona po korakih, pozvani bodo sektorski odbori, da podajo predloge za spremembo zakona. Ga. Ahčin je povedala, da je interes za vstop v shemo izbrana kakovost izrazil tudi sektor drobnice.

AD9 Razno

1. Prenos ostanka prispevka sektorjev v novo programsko obdobje

Ga. Kokolj Prošek je pojasnila, da je bil glede na zbrana sredstva iz naslova prispevkov sektorjev

že izdelan anex k okvirni pogodbi z izvajalcem kampanje. Obenem pa so določeni zavezanci za plačilo prispevka za promocijo zamujali z vplačili.

Svet za promocijo je zato odločil, da se finančna sredstva, ki se natečejo na namensko PP 130024 - Obvezni prispevek po ZPKŽP, iz naslova obveznih prispevkov sektorja mesa in sektorja mleka po prvem programskem obdobju promocije 2016-2018 in ostanejo neporabljena, v celoti prenesejo oziroma porabijo za izvajanje promocije v sektorju meso in sektorju mleko v programskem obdobju 2019-2021.

1. Neupravičena uporaba imena izbrana kakovost

Ga. Kokolj je opozorila na dva primera neustrezne in neupravičene uporabe besedne zveze izbrana kakovost. Svet predlaga pisno opozorilo neupravičenim uporabnikom besedne zveze izbrana kakovost.

1. Informiranje info točk

G. Jagodic je predlagal, da MKGP po vsaki seji sveta za promocijo pripravi kratko informacijo za info točke po Sloveniji, imenovanje za namen osveščanja deležnikov o promociji po ZPKŽP.

**Sklepi:**

1. Svet je sprejel dnevni red 36. seje in potrdil zapisnik 35. seje. Vsi sklepi so bili realizirani.
2. Svet se je seznanil s poročilom in post buy analizo kampanje Naša super hrana, jesen 2018.
3. Svet se je seznanil stanjem glede zbiranja prispevkov za promocijo v sektorjih mleka, mesa in sadja.
4. Svet se je seznanil z načrtom ministrice dr. Pivec, da do v aprilu 2019 na MKGP ustanovljen nov direktorat za hrano in ribištvo. Pristojnosti direktorata bo ministrica svetu predstavila na naslednji seji sveta.
5. Svet se seznani z informacijo o notifikaciji specifikacije za shemo izbrana kakovost in o izvajanju ukrepa M03.
6. Svet se je seznanil z namero ministrice dr. Pivec, da bo imenovala delovno skupino na MKGP za področje shem kakovosti.
7. Svet predlaga razširitev sestave sektorskih odborov s predstavnikom MKGP. Razširitev sestave naj predlaga MKGP na naslednji seji sveta.
8. Svet se seznani s poročilom o izvajanju spletnega komuniciranja na spletnih kanalih Naša super hrana.

Vse člane sveta in info točke se pozove, da na MKGP pošiljajo zanimive vsebine v podporo lokalni hrani za objave na spletni strani naša super hrana.

1. Svet se je seznanil z načrtovanimi aktivnostmi promocije v letu 2019 in vsebinami izvajanja spomladanskega dela promocije. Glede izvajanja jesenskega aktivnosti promocije se bo svet seznanil in opredelil na naslednji seji sveta v mesecu marcu.
2. Svet se je seznanil z potekom kampanje »nori na jabolka izbrane kakovosti«, ki se uspešno izvaja in se bo zaključila 18.3.2019.
3. Svet se je seznanil s problematiko izvajanja obstoječega zakona o promociji in nadaljnjih aktivnostih potrebnih za spremembo zakona ter se seznanil z informacijo, da namerava MKGP izvesti spremembo zakona o promociji po skrajšanem postopku.
4. Svet je sprejel sklep, da se finančna sredstva, ki se natečejo na namensko PP 130024 - Obvezni prispevek po ZPKŽP, iz naslova obveznih prispevkov sektorja mesa in sektorja mleka po prvem programskem obdobju promocije 2016-2018 in ostanejo neporabljena, v celoti prenesejo oziroma porabijo za izvajanje promocije v sektorju meso in sektorju mleko v programskem obdobju 2019-2021.
5. MKGP pošlje pisno opozorilo pravnim osebam, ki neupravičeno uporabljajo besedno zvezo izbrana kakovost v promocijskih sporočilih, da prekinejo s tovrstno nezakonito komunikacijo.
6. MKGP naj po vsaki seji sveta za promocijo pripravi in pošlje kratko informacijo za info- točke, imenovane na podlagi ZPKŽP.
7. Naslednja seja sveta bo predvidoma 28. marca 2019.

Zapisala:

Mag. Štefi Videčnik

sekretarka sveta Mag. Anita Jakuš,

 predsednica sveta za promocijo kmetijskih

 in živilskih proizvodov